КОМИ РЕСПУБЛИКАЛÖН ОЛАНПАС

**«Коми Республикаса муниципальнöй юкöнъяслöн сöвет» ассоциациякöд**

 **Коми Республикаса государственнöй власьт органъяслöн öтувъя уджын öткымын юалöм йылысь**

Примитöма Коми Республикаса

Государственнöй Сöветöн 2010 вося кöч тöлысь 18 лунö

**1 статья**

Тайö Оланпасыс урчитö «Россия Федерацияын меставывса асвеськöдлöм котыртан öтувъя принципъяс йылысь» Федеральнöй оланпас серти Коми Республикаса Государственнöй Сöветлысь, Коми Республикаса Правительстволысь, Коми Республикаса олöмö пöртысь власьт органъяслысь (водзö - Коми Республикаса государственнöй власьт органъяс) «Коми Республикаса муниципальнöй юкöнъяслöн сöвет» ассоциациякöд (водзö – Коми Республикаса муниципальнöй юкöнъяслöн сöвет) öтувъя удж кузя уджмогъяс.

**2 статья**

Коми Республикаса государственнöй власьт органъяс збыльмöдöны Коми Республикаса муниципальнöй юкöнъяслöн сöветкöд öтувъя удж кузя уджмогъяс татшöм принципъяс серти:

1) ас вöля серти уджалöм;

2) öтувъя удж да ёртасьöм;

3) йöзлы юöртöм;

4) Республикаса муниципальнöй юкöнъяс сöветлöн уджö Коми Республикаса государственнöй власьт органъяслöн сюйсьöмысь кутчысьöм.

**3 статья**

1. Коми Республикаса муниципальнöй юкöнъяс сöветлöн öтувъя удж кузя Коми Республикаса государственнöй власьт органъяслöн медшöр уджмогъясöн лоöны:

1) меставывса асвеськöдлöм кузя Коми Республикаса муниципальнöй юкöнъяслöн сöветкöд юöрöн вежласьöм;

2) Коми Республикаса оланпас балаяс да меставывса асвеськöдлöм кузя Коми Республикаса государственнöй власьт органъяслысь мукöд нормативнöй правовöй акт видлалöм вылö Коми Республикаса муниципальнöй юкöнъяслöн сöветлы мöдöдöм тайö статьяса 2 юкöнöн урчитöм пöрадок серти;

3) Коми Республикаса государственнöй власьт органъясöн котыртöм меставывса асвеськöдлöм кузя консультативнöй да сöвещательнöй органъясö Коми Республикаса муниципальнöй юкöнъяслöн сöвет петкöдлысьясöс пыртöм Коми Республикаса государственнöй власьт органъясöн урчитöм пöрадок серти;

4) Коми Республикаса муниципальнöй юкöнъяслöн сöветлöн участвуйтöмöн меставывса асвеськöдлöм кузя юалöмъяс йылысь сёрнитöм могысь сöвещаниеяс, «гöгрöс пызанъяс», конференцияяс, семинаръяс, слушаниеяс да мукöд мероприятие нуöдöм;

5) Коми Республикаса государственнöй власьт органъясöн урчитöм пöрадок серти Коми Республикаса муниципальнöй юкöнъяслöн сöветлы юöрöн да методическöй отсöг сетöм.

2. Коми Республикаса оланпаслысь да Коми Республикаса государственнöй власьт органъяслöн меставывса асвеськöдлöм кузя мукöд нормативнöй правовöй актлысь балаяссö (водзö – балаяс) мöдöдöны видлавны Коми Республикаса муниципальнöй юкöнъяслöн сöветö. Кор Коми Республикаса муниципальнöй юкöнъяслöн сöвет балаяс видлалан лунсянь дас вит календарнöй лунöн оз сет ассьыс вöзйöмъяссö, сэки индöм балаяс серти помшуöмыс лыддьыссьö вынсьöдöмаöн налöн висьтавтöг.

**4 статья**

Тайö Оланпасыс вынсялö сійöс официальнöя йöзöдöмсянь дас лун бöрын.

Коми Республикаса Юралысь В.М.Гайзер

Сыктывкар

2010 вося рака тöлысь 29 лун

14-РЗ №

|  |
| --- |
|  |

Вудж. Кузнецова Н.А., 2 608 пас